રિયોઃ ઓલિમ્પિક ૨૦૧૬નો ત્રીજો દિવસ ભારતીય રમતપ્રેમીઓ માટે બહુ જ નિરાશાજનક રહ્યો. ગઈ કાલે સોમવારે કોઈ પણ ભારતીય ખેલાડી મેડલ જીતી ના શક્યો અને ભારતીય પુરુષ હોકી ટીમ જર્મની સામે અંતિમ ત્રણ સેકન્ડમાં મેચ હારી ગઈ. ઓલિમ્પિકમાં મેડલની મોટી આશા સમાન અભિનવ બિંદ્રાનું નસીબ એટલું ખરાબ રહ્યું કે તે ફક્ત ૦.૧ પોઇન્ટના અંતરથી બ્રોન્ઝ મેડલ ચૂકી ગયો. ભારતીય સ્વિમર ક્વોલિફિકેશન રાઉન્ડમાં જ બહાર ફેંકાઈ ગયા અને ટ્રેપ શૂટિંગમાં પણ ભારત કોઈ છાપ છોડી શક્યું નહીં. મહિલા હોકીમાં બ્રિટને ભારતને બહુ ખરાબ રીતે કચડી નાખ્યું. જોકે પુરુષ હોકી ટીમને હજુ ચાર મેચ રમવાની છે, પરંતુ બિંદ્રાની આ અંતિમ ઓલિમ્પિક હતી.